Kävely osana HSL:n strategiaa

HSL haluaa kannustaa kaikkia metropolin asukkaita kävelemään enemmän. Kävely herättää kaupungit henkiin ja tukee Helsingin seudun asukkaiden fyysistä ja henkistä hyvinvointia. Kävely on hyvin olennainen osa joukkoliikenteen käyttöä ja tärkeä osa kaupunkilaisen matkaketjua. Kävely on myös merkittävä ilmastoteko. ”Kävelyllä on merkittäviä vaikutuksia niin ihmisten terveyteen, kaupunkien viihtyisyyteen kuin päästöihin ja ilmanlaatuunkin. Helsingin seutu tarjoaa hyvät ja turvalliset puitteet kävelylle. Kävelyn potentiaali on suuri, joten HSL:n tavoite on korkealla: tarkoituksena on nostaa Helsingin seutu maailman kävelyn pääkaupungiksi”, HSL:n erityisasiantuntija Tarja Jääskeläinen toteaa.

UKK:n selvitys kertoo, että liikkumattomuus - vähäinen fyysinen aktiivisuus, runsas istuminen ja huono kunto - aiheuttavat suomalaiselle yhteiskunnalle vähintään 3 miljardin euron vuotuiset kustannukset. Lapsista ja nuorista vain noin kolmannes, aikuisväestöstä alle viidennes ja ikäihmisistä muutama prosentti liikkuu terveyssuositusten mukaisesti. Ihmiset istuvat suurimman osan valveillaoloajastaan. Osa väestöstä ei liiku juuri lainkaan.

Useimmat voisivat helposti lisätä liikuntaa arkeensa. Työ-, koulu- ja asiointimatkoja voi kulkea kävellen tai pyörällä. Kävellä voi koko matkan tai osan siitä. Kävelyn voi yhdistää osaksi joukkoliikenteen matkaketjua. Henkilöautolla kuljetaan paljon 1–2 kilometrin matkoja, jotka voisi melko vaivatta kävellä.

Kävely, pyöräily ja joukkoliikenne ovat ympäristöystävällisiä kulkumuotoja, jotka vähentävät ilmastomuutosta aiheuttavia hiilidioksipäästöjä, melua ja ruuhkia.

Lue lisää kävelyyn liittyvistä teemoista:

http://www.tut.fi/pedia/index.php/Etusivu